Vaakadirektiivin ja mittauslaitedirektiivin soveltamisalaan kuuluvien mittauslaitteiden pitää täyttää direktiivien vaatimukset. Valmistaja voi valita direktiivissä kuvatuista tavoista keinot, joiden avulla vaakojen tai mittauslaitteiden vaatimustenmukaisuus osoitetaan. Keinoja voivat olla esim. kokonaisvaltainen tuotannon ja suunnittelun laadunvarmistus, tyyppitarkastus tai yksittäisen tuotteen tarkastus. Vaatimustenmukaisuuden osoittamisessa on aina mukana kolmas osapuoli, ilmoitettu laitos. Ilmoitetut tarkastuslaitokset löytyvät EU:n Nando-tietokannasta.
Direktiivien mukaisissa menettelyissä tyyppihyväksyntä on vain yksi useista tavoista osoittaa vaatimustenmukaisuus. Mittauslaitteilta, joille ei ole eurooppalaiseen lainsäädäntöön perustuvia vaatimuksia, vaaditaan edelleen usein kansallinen tyyppihyväksyntä ja ensivarmennus ennen käyttöönottoa. Tällaisia ovat esimerkiksi oluen ja siiderin anniskelussa käytetyt anniskeluhanat ja ajoneuvojen polttoaineeksi tarkoitetun paineistetun kaasun tankkausjärjestelmät.
Tyyppihyväksynnän myöntää hyväksytty tarkastuslaitos. Tyyppihyväksytyn mittauslaitteen voi tunnistaa siinä olevista merkinnöistä, jotka on kuvattu Tukesin verkkosivuilla.